title: Komission täytäntöönpanoasetus (EU) 2021/1880, annettu 26 päivänä lokakuuta 2021, yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä annetun täytäntöönpanoasetuksen (EU) 2019/317 puolankielisen toisinnon oikaisemisesta (ETA:n kannalta merkityksellinen teksti)

text:
                  27.10.2021

                  FI

                  Euroopan unionin virallinen lehti

                  L 380/1

         KOMISSION TÄYTÄNTÖÖNPANOASETUS (EU) 2021/1880,
         annettu 26 päivänä lokakuuta 2021,
         yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä annetun täytäntöönpanoasetuksen (EU) 2019/317 puolankielisen toisinnon oikaisemisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhtenäisen eurooppalaisen ilmatilan toteuttamisen puitteista 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (puiteasetus) (1) ja erityisesti sen 11 artiklan 6 kohdan,
         ottaa huomioon lennonvarmistuspalvelujen tarjoamisesta yhtenäisessä eurooppalaisessa ilmatilassa 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 550/2004 (palveluntarjonta-asetus) (2) ja erityisesti sen 15 artiklan 4 kohdan,
         sekä katsoo seuraavaa:

                     (1)

                     Komission täytäntöönpanoasetuksen (EU) 2019/317 (3) puolankielisessä toisinnossa on virheitä, jotka vaikuttavat seuraavien säännösten soveltamisalaan: 14 artiklan 1 kohdan ensimmäinen virke ja 15 artiklan 1 kohdan ensimmäinen virke suorituskykytavoitteiden johdonmukaisuuden arviointiperusteen osalta; 21 artiklan 3 kohta lennonvarmistusmaksuvyöhykkeen perustamisedellytyksen osalta; 22 artiklan 5 kohdan kolmannen alakohdan johdantokappale niiden maksuvyöhykkeiden osalta, joita määritetyt kustannukset koskevat; 22 artiklan 7 kohdan toinen virke asiaankuuluvia kirjanpitoasiakirjoja koskevan kansallisten valvontaviranomaisten tutkintavelvoitteen osalta; liitteessä I olevan 1 jakson 2.1 kohdan c alakohta, 2.2 kohdan a alakohdan iii alakohta ja 2.2 kohdan b alakohdan iv alakohta indikaattoreiden laskennassa käytettävien saapumis- ja poistumispisteiden osalta silloin, kun lento lähtee lentoasemalta Euroopan ilmatilan ulkopuolelta tai saapuu lentoasemalle Euroopan ilmatilan ulkopuolella; liitteessä I olevan 1 jakson 3.1 kohdan b alakohta ’lasketun lentoonlähtöajan’ määritelmän osalta; liitteessä I olevan 2 jakson 1.2 kohdan d alakohta sen ilmatilan osalta, jossa tapahtuvat porrastusminimin alitukset on laskettu; liitteessä I olevan 2 jakson 2.1 kohdan b alakohta ja 2.2 kohdan b alakohdan iii alakohta ’reittiosuuden’ määritelmän osalta; liitteessä II olevan 3.3 kohdan e alakohta, liitteessä IV olevan 2.1 kohdan d alakohdan iii alakohta, liitteen VII taulukossa 1 olevat 3 ja 3.4 kohta, liitteessä VII olevan 2.1 kohdan i alakohta ja liitteessä XI olevan 1.2 kohdan f alakohta pääomakustannusten laskemisen osalta; liitteessä IV oleva 1.3 kohta viitearvojen osalta; liitteessä VI olevat 1.2 kohdan d alakohta ja 2.1 kohdan d alakohta kehityssuuntausten raportointivelvoitteiden laajuuden osalta; liitteessä VI olevan 2.1 kohdan a alakohdan toinen alakohta poikkeuksen piiriin kuuluvien tietotyyppien osalta; liitteessä XIII olevan 1.1 kohdan a alakohta pivot-arvossa näkyvän viitearvon osalta; sekä liitteessä XIII olevan 2.1 kohdan a alakohdan ensimmäinen alakohta ja 2.1 kohdan b alakohdan ensimmäinen alakohta taloudellisen hyödyn ja taloudellisen haitan laskemisedellytyksen osalta.

                     (2)

                     Sen vuoksi täytäntöönpanoasetuksen (EU) 2019/317 puolankielinen toisinto olisi oikaistava. Oikaisu ei vaikuta muihin kielitoisintoihin.

                     (3)

                     Tässä asetuksessa säädetyt toimenpiteet ovat yhtenäisen ilmatilan komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               (ei koske suomenkielistä toisintoa)

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä lokakuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 96, 31.3.2004, s. 1.

            (2)  EUVL L 96, 31.3.2004, s. 10.

            (3)  Komission täytäntöönpanoasetus (EU) 2019/317, annettu 11 päivänä helmikuuta 2019, yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä sekä täytäntöönpanoasetusten (EU) N:o 390/2013 ja (EU) N:o 391/2013 kumoamisesta (EUVL L 56, 25.2.2019, s. 1).


title: Komission täytäntöönpanoasetus (EU) 2019/1605, annettu 27 päivänä syyskuuta 2019, vähäriskisen tehoaineen Bacillus subtilis kannan IAB/BS03 hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  30.9.2019

                  FI

                  Euroopan unionin virallinen lehti

                  L 250/49

         KOMISSION TÄYTÄNTÖÖNPANOASETUS (EU) 2019/1605,
         annettu 27 päivänä syyskuuta 2019,
         vähäriskisen tehoaineen Bacillus subtilis kannan IAB/BS03 hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY (1) kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 ja erityisesti sen 13 artiklan 2 kohdan yhdessä sen 22 artiklan kanssa,
         sekä katsoo seuraavaa:

                     (1)

                     Yritys Investigaciones y Aplicaciones Biotecnológicas S.L. toimitti Alankomaille 16 päivänä joulukuuta 2014 asetuksen (EY) N:o 1107/2009 7 artiklan 1 kohdan mukaisen hakemuksen tehoaineen Bacillus subtilis -kannan IAB/BS03 hyväksymiseksi.

                     (2)

                     Kyseisen asetuksen 9 artiklan 3 kohdan mukaisesti Alankomaat, joka oli nimetty esitteleväksi jäsenvaltioksi, ilmoitti 23 päivänä kesäkuuta 2015 hakijalle, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että hakemus voidaan ottaa käsiteltäväksi.

                     (3)

                     Esittelevä jäsenvaltio toimitti 24 päivänä helmikuuta 2017 arviointikertomuksen luonnoksen komissiolle ja kopion siitä elintarviketurvallisuusviranomaiselle. Siinä arvioitiin, voidaanko kyseisen tehoaineen olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (4)

                     Elintarviketurvallisuusviranomainen noudatti asetuksen (EY) N:o 1107/2009 12 artiklan 1 kohdan säännöksiä. Se pyysi kyseisen asetuksen 12 artiklan 3 kohdan mukaisesti hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle. Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksena 14 päivänä joulukuuta 2017.

                     (5)

                     Elintarviketurvallisuusviranomainen toimitti 18 päivänä huhtikuuta 2018 hakijalle, jäsenvaltioille ja komissiolle päätelmänsä (2) siitä, voidaanko tehoaineen Bacillus subtilis -kannan IAB/BS03 olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Elintarviketurvallisuusviranomainen asetti päätelmänsä julkisesti saataville.

                     (6)

                     Komissio esitteli 12 päivänä joulukuuta 2018 pysyvälle kasvi-, eläin-, elintarvike- ja rehukomitealle Bacillus subtilis -kantaa IAB/BS03 koskevan tarkastelukertomuksen ja asetusluonnoksen Bacillus subtilis -kannan IAB/BS03 hyväksymisestä.

                     (7)

                     Hakijalle annettiin mahdollisuus esittää huomautuksensa tarkastelukertomuksesta.

                     (8)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta ja erityisesti tutkittujen ja tarkastelukertomuksessa lueteltujen käyttötarkoitusten osalta.

                     (9)

                     Siksi on aiheellista hyväksyä Bacillus subtilis -kanta IAB/BS03.

                     (10)

                     Komissio katsoi lisäksi, että Bacillus subtilis -kanta IAB/BS03 on asetuksen (EY) N:o 1107/2009 22 artiklan mukaisesti vähäriskisenä pidettävä tehoaine. Bacillus subtilis -kanta IAB/BS03 ei ole huolta aiheuttava aine ja se täyttää asetuksen (EY) N:o 1107/2009 liitteessä II olevassa 5 kohdassa esitetyt edellytykset.

                     (11)

                     Näin ollen on aiheellista hyväksyä Bacillus subtilis -kanta IAB/BS03 vähäriskisenä tehoaineena 15 vuoden ajan.

                     (12)

                     Asetuksen (EY) N:o 1107/2009 13 artiklan 2 kohdan sekä sen 6 artiklan mukaisesti ja nykyisen tieteellisen ja teknisen tietämyksen perusteella hyväksyntään on tarpeen sisällyttää tiettyjä edellytyksiä.

                     (13)

                     Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (3) liitettä olisi muutettava.

                     (14)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksyminen
            Hyväksytään liitteessä I esitetty tehoaineen Bacillus subtilis -kanta IAB/BS03 kyseisessä liitteessä vahvistetuin edellytyksin.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetus (EU) N:o 540/2011 tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä syyskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  EFSA (Euroopan elintarviketurvallisuusviranomainen), 2018. Conclusion on the peer review of the pesticide risk assessment of the active substance Bacillus subtilis strain IAB/BS03. EFSA Journal 2018; 16(6):5261. DOI:10.2903/j.efsa.2018.5261.

            (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I

                        Nimi, tunnistenumerot

                        IUPAC-nimi

                        Puhtaus (1)

                        Hyväksymispäivä

                        Hyväksynnän päättymispäivä

                        Erityiset määräykset

                           Bacillus subtilis -kanta IAB/BS03
                        Viitenumero espanjalaisessa kantakokoelmassa (CECT), Espanja: CECT 7254
                        Viitenumero saksalaisessa kantakokoelmassa (DSMZ), Saksa: DSM 24682

                        Ei sovelleta

                        Vähimmäispitoisuus:
                        1 × 1013 PMY/kg
                        Enimmäispitoisuus:
                        5 × 1013 PMY/kg

                        20. lokakuuta 2019

                        20. lokakuuta 2034

                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon Bacillus subtilis -kantaa IAB/BS03 koskevan tarkastelukertomuksen päätelmät ja erityisesti sen lisäykset I ja II.
                        Tässä kokonaisarvioinnissa jäsenvaltioiden on kiinnitettävä erityistä huomiota:

                                    a)

                                    kasvinsuojeluaineissa käytetyn kaupallisesti valmistetun teknisen aineiston spesifikaatioon, mukaan lukien merkityksellisten toissijaisten aineenvaihduntatuotteiden kaikki ominaisuudet

                                    b)

                                    käyttäjien ja työntekijöiden suojeluun ottaen huomioon, että mikro-organismeja pidetään lähtökohtaisesti mahdollisina herkistymisen aiheuttajina, ja varmistaen, että käyttöedellytyksiin kuuluu asianmukaisten henkilönsuojainten käyttö.

                              Tuottajan on huolehdittava siitä, että ympäristöolosuhteiden säilymistä ja laadunvalvonta-analyysia tuotantoprosessin aikana valvotaan tarkasti, jotta varmistetaan OECD:n mikrobikontaminanttien sallittuja rajoja mikro-organismeja sisältävissä tuholaistorjunta-aineissa koskevan keskusteluasiakirjan vaatimusten täyttyminen. Asiakirja sisältyy valmisteluasiakirjaan SANCO/12116/2012 (2).
                        Käyttöedellytyksiin on tarvittaessa sisällyttävä riskinhallintatoimenpiteitä.

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf

            LIITE II
            Lisätään täytäntöönpanoasetuksen (EU) N:o 540/2011 liitteessä olevaan D osaan kohta seuraavasti:

                           ”17

                              Bacillus subtilis -kanta IAB/BS03
                           Viitenumero espanjalaisessa kantakokoelmassa (CECT), Espanja: CECT 7254
                           Viitenumero saksalaisessa kantakokoelmassa (DSMZ), Saksa: DSM 24682

                           Ei sovelleta

                           Vähimmäispitoisuus:
                           1 × 1013 PMY/kg
                           Enimmäispitoisuus:
                           5 × 1013 PMY/kg

                           20. lokakuuta 2019

                           20. lokakuuta 2034

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon Bacillus subtilis -kantaa IAB/BS03 koskevan tarkastelukertomuksen päätelmät ja erityisesti sen lisäykset I ja II.
                           Tässä kokonaisarvioinnissa jäsenvaltioiden on kiinnitettävä erityistä huomiota:

                                       a)

                                       kasvinsuojeluaineissa käytetyn kaupallisesti valmistetun teknisen aineiston spesifikaatioon, mukaan lukien merkityksellisten toissijaisten aineenvaihduntatuotteiden kaikki ominaisuudet

                                       b)

                                       käyttäjien ja työntekijöiden suojeluun ottaen huomioon, että mikro-organismeja pidetään lähtökohtaisesti mahdollisina herkistymisen aiheuttajina, ja varmistaen, että käyttöedellytyksiin kuuluu asianmukaisten henkilönsuojainten käyttö.

                                 Tuottajan on huolehdittava siitä, että ympäristöolosuhteiden säilymistä ja laadunvalvonta-analyysia tuotantoprosessin aikana valvotaan tarkasti, jotta varmistetaan OECD:n mikrobikontaminanttien sallittuja rajoja mikro-organismeja sisältävissä tuholaistorjunta-aineissa koskevan keskusteluasiakirjan vaatimusten täyttyminen. Asiakirja sisältyy valmisteluasiakirjaan SANCO/12116/2012 (1).
                           Käyttöedellytyksiin on tarvittaessa sisällyttävä riskinhallintatoimenpiteitä.

               (1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf”


title: Komission täytäntöönpanoasetus (EU) 2019/1606, annettu 27 päivänä syyskuuta 2019, tehoaineen metiokarbi hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  30.9.2019

                  FI

                  Euroopan unionin virallinen lehti

                  L 250/53

         KOMISSION TÄYTÄNTÖÖNPANOASETUS (EU) 2019/1606,
         annettu 27 päivänä syyskuuta 2019,
         tehoaineen metiokarbi hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan ja 78 artiklan 2 kohdan,
         sekä katsoo seuraavaa:

                     (1)

                     Komission direktiivillä 2007/5/EY (2) sisällytettiin metiokarbi tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen metiokarbi hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 31 päivänä heinäkuuta 2020.

                     (4)

                     Hakemus, jossa pyydettiin uusimaan metiokarbin hyväksyntä, jätettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Hakija on toimittanut täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 13 päivänä heinäkuuta 2017.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijalle ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 24 päivänä syyskuuta 2018 komissiolle päätelmänsä (6) siitä, voidaanko metiokarbin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Komissio esitti metiokarbiin liittyvän uusimista koskevan kertomuksen luonnoksen pysyvälle kasvi-, eläin-, elintarvike- ja rehukomitealle 24 päivänä tammikuuta 2019.

                     (9)

                     Elintarviketurvallisuusviranomainen havaitsi työntekijöihin kohdistuvan riskin, joka ei ollut hyväksyttävissä, vaikka otettaisiin huomioon henkilönsuojainten käyttö, ja linnuille, nisäkkäille ja lieroille aiheutuvan suuren riskin. Lisäksi elintarviketurvallisuusviranomainen ei voinut arvioida kuluttajille aiheutuvaa riskiä, koska kasvituotteiden riskinarviointia koskevaa jäämän määritelmää ei ollut voitu asettaa johtuen siitä, että käytettävissä olevien tietojen perusteella metaboliitti M01:n genotoksista potentiaalia ei ollut voitu sulkea pois.

                     (10)

                     Komissio pyysi hakijaa toimittamaan elintarviketurvallisuusviranomaisen päätelmiä koskevat huomautuksensa. Komissio kehotti myös täytäntöönpanoasetuksen (EU) N:o 844/2012 14 artiklan 1 kohdan kolmannen alakohdan mukaisesti hakijaa toimittamaan huomatuksensa uusimista koskevan kertomuksen luonnoksesta. Hakija toimitti huomautuksensa, ja ne on tutkittu huolellisesti.

                     (11)

                     Hakijan esittämistä perusteluista huolimatta tehoainetta koskevia huolenaiheita ei voitu poistaa.

                     (12)

                     Näin ollen ei ole vahvistettu vähintään yhden kasvinsuojeluaineen yhden tai useamman edustavan käyttötarkoituksen osalta, että asetuksen (EY) N:o 1107/2009 4 artiklassa säädetyt hyväksymiskriteerit täyttyvät. Sen vuoksi on aiheellista olla uusimatta tehoaineen metiokarbi hyväksyntää kyseisen asetuksen 20 artiklan 1 kohdan b alakohdan mukaisesti.

                     (13)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (14)

                     Jäsenvaltioille tulisi antaa riittävästi aikaa metiokarbia sisältävien kasvinsuojeluaineiden lupien peruuttamiseen. Ottaen huomioon havainnot käsiteltyjä siemeniä lastaaville ja viljeleville työntekijöille sekä käsitellyistä siemenistä linnuille, luonnonvaraisille nisäkkäille ja lieroille aiheutuvista riskeistä niiden metiokarbia sisältävien kasvinsuojeluaineiden osalta, joille jäsenvaltiot myöntävät siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 3 päivänä huhtikuuta 2020.

                     (15)

                     Metiokarbin hyväksynnän voimassaoloaikaa pidennettiin 31 päivään heinäkuuta 2020 komission täytäntöönpanoasetuksella (EU) 2019/707 (7), jotta uusimismenettely saataisiin päätökseen ennen kuin kyseisen aineen hyväksynnän voimassaolo päättyy. Koska hyväksynnän uusimatta jättämisestä tehdään päätös ennen voimassaolon myöhennettyä päättymispäivää, tätä asetusta olisi sovellettava mahdollisimman pian.

                     (16)

                     Tämä asetus ei rajoita metiokarbin hyväksyntää koskevan uuden hakemuksen toimittamista asetuksen (EY) N:o 1107/2009 7 artiklan mukaisesti.

                     (17)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusimatta jättäminen
            Tehoaineen metiokarbi hyväksyntää ei uusita.

            2 artikla
            Täytäntöönpanoasetuksen (EU) N:o 540/2011 muuttaminen
            Poistetaan täytäntöönpanoasetuksen (EU) N:o 540/2011 liitteessä olevasta A osasta metiokarbia koskeva rivi 148.

            3 artikla
            Siirtymätoimenpiteet
            Jäsenvaltioiden on peruutettava metiokarbia tehoaineena sisältävien kasvinsuojeluaineiden hyväksynnät viimeistään 3 päivänä tammikuuta 2020.

            4 artikla
            Siirtymäaika
            Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 3 päivänä huhtikuuta 2020.

            5 artikla
            Voimaantulo ja soveltaminen
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä syyskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission direktiivi 2007/5/EY, annettu 7 päivänä helmikuuta 2007, neuvoston direktiivin 91/414/ETY muuttamisesta kaptaanin, folpetin, formetanaatin ja metiokarbin sisällyttämiseksi siihen tehoaineina EUVL L 35, 8.2.2007, s. 11).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

            (6)  EFSA (Euroopan elintarviketurvallisuusviranomainen), 2018. Conclusion on the peer review of the pesticide risk assessment of the active substance methiocarb EFSA Journal 2018;16(10):5429.

            (7)  Komission täytäntöönpanoasetus (EU) 2019/707, annettu 7 päivänä toukokuuta 2019, täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, syatsofamidi, desmedifami, dimetoaatti, dimetomorfi, diuroni, etefoni, etoksatsoli, famoksadoni, fenamifossi, flumioksatsiini, fluoksastrobiini, folpetti, foramsulfuroni, formetanaatti, metalaksyyli-M, metiokarbi, metributsiini, milbemektiini, Paecilomyces lilacinus kanta 251, fenmedifaami, fosmetti, pirimifossi-metyyli, propamokarbi, protiokonatsoli, S-metolaklori ja tebukonatsoli hyväksynnän voimassaoloajan pidentämisestä (EUVL L 120, 8.5.2019, s. 16).


title: Komission täytäntöönpanoasetus (EU) 2019/1607, annettu 27 päivänä syyskuuta 2019, täytäntöönpanoasetuksen (EU) 2016/1239 muuttamisesta todistushakemusten jättämisajan päättymispäivien osalta

text:
                  30.9.2019

                  FI

                  Euroopan unionin virallinen lehti

                  L 250/56

         KOMISSION TÄYTÄNTÖÖNPANOASETUS (EU) 2019/1607,
         annettu 27 päivänä syyskuuta 2019,
         täytäntöönpanoasetuksen (EU) 2016/1239 muuttamisesta todistushakemusten jättämisajan päättymispäivien osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 178 artiklan b alakohdan,
         sekä katsoo seuraavaa:

                     (1)

                     Komission täytäntöönpanoasetuksessa (EU) 2016/1239 (2) vahvistetaan maataloustuotteiden tuonti- ja vientitodistushakemusten jättämistä ja todistusten myöntämistä koskevat yhteiset säännökset. Siinä on todistushakemusten ja peruuttamispyyntöjen määräaikoja koskevia säännöksiä. Se sisältää erityisesti säännöksiä niitä tapauksia varten, joissa mainitussa asetuksessa asetetaan menettelyjä varten ajanjakso, tämän ajanjakson alkamis- tai päättymispäivän määrittämiseksi, jos se on lauantai, sunnuntai tai yleinen vapaapäivä.

                     (2)

                     Jotta tariffikiintiöitä olisi helpompi hallinnoida koko unionissa, on tarpeen varmistaa, että kaikkiin todistuksilla hallinnoitaviin maatalouden tariffikiintiöihin sovelletaan samoja todistushakemusten määräaikojen vahvistamista koskevia sääntöjä.

                     (3)

                     Hakijoiden olisi voitava jättää todistushakemukset jäsenvaltioiden yleisistä vapaapäivistä riippumatta. Jos todistushakemusten jättämisajan päättymispäivä on lauantai, sunnuntai tai yleinen vapaapäivä, päättymispäivät määritellään nykyisin eri tavoin riippuen siitä, määritelläänkö hakukausi tietyn päivämäärän vai hakukauden pituuden mukaan. Niitä tapauksia varten, joissa hakukausi määritellään sen pituuden mukaan, neuvoston asetuksen (ETY, Euratom) N:o 1182/71 (3) 3 artiklan 4 kohdassa säädetään, että jos hakukausi päättyy lauantaina, sunnuntaina tai yleisenä vapaapäivänä, hakemuksen jättämisajan päättymispäivä on kyseistä lauantaita, sunnuntaita tai yleistä vapaapäivää seuraava työpäivä. Jos hakukausi määritellään tietyn päivämäärän mukaan, mainitun asetuksen 5 artiklan mukaan hakukausi päättyy päättymispäivän viimeisen tunnin kuluttua umpeen. Tämä tarkoittaa sitä, että ilman erityistä säännöstä niitä tapauksia varten, joissa tietyn päivämäärän mukaan määritelty hakukausi päättyy lauantaina, sunnuntaina tai yleisenä vapaapäivänä, hakemukset olisi jätettävä kyseistä lauantaita, sunnuntaita tai yleistä vapaapäivää edeltävänä viimeisenä työpäivänä.

                     (4)

                     Jos todistushakemusten jättämisajan päättymispäivä on lauantai, sunnuntai tai yleinen vapaapäivä, päättymispäivää olisi aikaistettava kaikissa tapauksissa riippumatta siitä, määritelläänkö hakukausi tietyn päivämäärän vai hakukauden pituuden mukaan, jottei päättymispäivästä olisi epäselvyyttä. Lisäksi jäsenvaltioiden, jotka haluavat säätää tarvittavista työjärjestelyistä, jotka mahdollistavat todistushakemusten jättämisen lauantaina, sunnuntaina tai yleisenä vapaapäivänä, olisi sallittava tehdä niin. Tällaisissa tapauksissa olisi todistushakemusten hallinnoinnin avoimuuden varmistamiseksi vahvistettava säännöt sen varmistamiseksi, että hakijoille ilmoitetaan tällaisista järjestelyistä.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetuksen (EU) 2016/1239 3 artiklan 3 kohta seuraavasti:

                        1)

                        Korvataan b alakohta seuraavasti:

                                    ”b)

                                    poiketen siitä, mitä mainitun asetuksen 3 artiklan 2 kohdan b alakohdassa ja 4 kohdassa säädetään, sovellettava päättymispäivä on lauantaita, sunnuntaita tai yleistä vapaapäivää edeltävä viimeinen työpäivä, ja se päättyy kello 13.00 Brysselin aikaa. Todistushakemusten osalta jäsenvaltiot voivat kuitenkin päättää säätää tarvittavista työjärjestelyistä, jotta hakemukset voidaan jättää lauantaina, sunnuntaina tai yleisenä vapaapäivänä. Tällöin sovellettava päättymispäivä on tietty lauantai, sunnuntai tai yleinen vapaapäivä, ja se päättyy kello 13.00 Brysselin aikaa. Jos jäsenvaltio päättää säätää tällaisista työjärjestelyistä, sen on julkaistava ne.”

                        2)

                        Lisätään toinen alakohta seuraavasti:
                        ”Ensimmäisen alakohdan b alakohtaa sovelletaan myös, jos sovellettava päättymispäivä määritellään tietyn päivämäärän mukaan ja se on lauantai, sunnuntai tai yleinen vapaapäivä.”

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä syyskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 347, 20.12.2013, s. 671.

            (2)  Komission täytäntöönpanoasetus (EU) 2016/1239, annettu 18 päivänä toukokuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevista säännöistä tuonti- ja vientitodistusjärjestelmän osalta (EUVL L 206, 30.7.2016, s. 44).

            (3)  Neuvoston asetus (ETY, Euratom) N:o 1182/71, annettu 3 päivänä kesäkuuta 1971, määräaikoihin, päivämääriin ja määräpäiviin sovellettavista säännöistä (EYVL L 124, 8.6.1971, s. 1).


title: Komission täytäntöönpanoasetus (EU) 2019/1682, annettu 2 päivänä lokakuuta 2019, tislattua alkoholijuomaa koskevan maantieteellisen merkinnän rekisteröimisestä Euroopan parlamentin ja neuvoston asetuksen (EU) 2019/787 30 artiklan 2 kohdan nojalla Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol

text:
                  9.10.2019

                  FI

                  Euroopan unionin virallinen lehti

                  L 258/6

         KOMISSION TÄYTÄNTÖÖNPANOASETUS (EU) 2019/1682,
         annettu 2 päivänä lokakuuta 2019,
         tislattua alkoholijuomaa koskevan maantieteellisen merkinnän rekisteröimisestä Euroopan parlamentin ja neuvoston asetuksen (EU) 2019/787 30 artiklan 2 kohdan nojalla ”Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tislattujen alkoholijuomien määritelmistä, kuvauksesta, esittelystä ja merkinnöistä, tislattujen alkoholijuomien nimien käytöstä muiden elintarvikkeiden esittelyssä ja merkinnöissä, tislattujen alkoholijuomien maantieteellisten merkintöjen suojaamisesta, maatalousperäisen etyylialkoholin ja maatalousperäisten tisleiden käytöstä alkoholijuomissa ja asetuksen (EY) N:o 110/2008 kumoamisesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/787 (1) ja erityisesti sen 30 artiklan 2 kohdan,
         sekä katsoo seuraavaa:

                     (1)

                     Komissio on Euroopan parlamentin ja neuvoston asetuksen (EY) N:o 110/2008 (2) 17 artiklan 5 kohdan mukaisesti tarkastellut Bulgarian 7 päivänä tammikuuta 2014 tekemää hakemusta, joka koskee maantieteellisen merkinnän ”Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” rekisteröimistä.

                     (2)

                     Todettuaan hakemuksen asetuksen (EY) N:o 110/2008 mukaiseksi komissio julkaisi teknisen asiakirjan tärkeimmät tiedot mainitun asetuksen 17 artiklan 6 kohdan mukaisesti Euroopan unionin virallisessa lehdessä (3).

                     (3)

                     Komissiolle ei ole toimitettu vastaväitteitä asetuksen (EY) N:o 110/2008 17 artiklan 7 kohdan mukaisesti.

                     (4)

                     Asetus (EU) 2019/787, joka korvaa asetuksen (EY) N:o 110/2008, tuli voimaan 25 päivänä toukokuuta 2019. Kyseisen asetuksen 49 artiklan 1 kohdan mukaisesti maantieteellisiä merkintöjä koskeva asetuksen (EY) N:o 110/2008 III luku on kumottu 8 päivästä kesäkuuta 2019 alkaen. Suojaa koskeva asetus olisi sen vuoksi hyväksyttävä uuden asetuksen mukaisesti.

                     (5)

                     Sen vuoksi on aiheellista rekisteröidä merkintä ”Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” maantieteellisenä merkintänä.

               ON HYVÄKSYNYT TÄMÄN ASETUKSEN:

            1 artikla
            Rekisteröidään maantieteellinen merkintä ”Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”. Asetuksen (EU) 2019/787 30 artiklan 4 kohdan mukaisesti tällä asetuksella myönnetään nimitykselle ”Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” asetuksen (EU) 2019/787 21 artiklassa tarkoitettu suoja.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä lokakuuta 2019.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 130, 17.5.2019, p. 1.

            (2)  Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta (EUVL L 39, 13.2.2008, s. 16).

            (3)  EUVL C 435, 3.12.2018, s. 5.


title: Komission Täytäntöönpanoasetus (EU) 2019/1692, annettu 9 päivänä lokakuuta 2019, Euroopan parlamentin ja neuvoston asetuksen (EY) N:o 1907/2006 tiettyjen rekisteröintiä ja tietojen yhteiskäyttöä koskevien säännösten soveltamisesta vaiheittain rekisteröitävien aineiden lopullisen rekisteröintimääräajan päätyttyä (ETA:n kannalta merkityksellinen teksti)

text:
                  10.10.2019

                  FI

                  Euroopan unionin virallinen lehti

                  L 259/12

         KOMISSION TÄYTÄNTÖÖNPANOASETUS (EU) 2019/1692,
         annettu 9 päivänä lokakuuta 2019,
         Euroopan parlamentin ja neuvoston asetuksen (EY) N:o 1907/2006 tiettyjen rekisteröintiä ja tietojen yhteiskäyttöä koskevien säännösten soveltamisesta vaiheittain rekisteröitävien aineiden lopullisen rekisteröintimääräajan päätyttyä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 132 artiklan,
         sekä katsoo seuraavaa:

                     (1)

                     Asetuksen (EY) N:o 1907/2006 23 artiklalla perustettiin vaiheittain rekisteröitäviä aineita koskeva siirtymäjärjestelmä, jottei viranomaisia ja luonnollisia henkilöitä tai oikeushenkilöitä rasitettaisi kohtuuttomasti sellaisten vaiheittain rekisteröitävien aineiden rekisteröinnistä aiheutuvalla työllä, jotka olivat jo sisämarkkinoilla kyseisen asetuksen tullessa voimaan. Tästä syystä siirtymäjärjestelmässä vahvistettiin useita eri määräaikoja tällaisten aineiden rekisteröintiä varten. Asetuksen 23 artiklan 3 kohdasta seuraa, että siirtymäjärjestelmän viimeinen rekisteröintimääräaika päättyi 1 päivänä kesäkuuta 2018.

                     (2)

                     Jotta varmistettaisiin yhdenvertainen kohtelu vaiheittain rekisteröitäviä aineita ja muita aineita valmistavien tai markkinoille saattavien markkinatoimijoiden välillä, on tarpeen täsmentää, mihin saakka siirtymäjärjestelmän voimassaolon päättymisen jälkeen sovelletaan sääntöjä, joissa vahvistetaan suotuisat edellytykset vaiheittain rekisteröitävien aineiden rekisteröinnille. Sen vuoksi olisi vahvistettava asianmukainen, kohtuullinen ja selkeä määräpäivä, jonka jälkeen kyseisiä säännöksiä ei enää sovelleta tai niitä sovelletaan vain erityisolosuhteissa.

                     (3)

                     Asetuksen (EY) N:o 1907/2006 3 artiklan 30 kohdassa vahvistetaan vaiheittain rekisteröitävien aineiden vuosittaisten määrien laskentaedellytykset kolmen edellisen kalenterivuoden tuotannon tai maahantuonnin määrien keskiarvon perusteella. Sen varmistamiseksi, että markkinatoimijoilla on riittävästi aikaa tehdä tarvittavat muutokset laskentamenetelmiinsä, ensimmäisenä toimenpiteenä olisi jatkettava näiden edellytysten soveltamista vahvistettavaan määräpäivään saakka. Asetuksen (EY) N:o 1907/2006 3 artiklan 30 kohdassa säädetyn määritelmän ”vuosi” huomioon ottamiseksi on aiheellista, että vahvistettava määräpäivä on tämän kalenterivuoden lopussa (31 päivä joulukuuta 2019).

                     (4)

                     Lainsäätäjän tarkoituksena on ollut vähentää määrältään vähäisiä aineita koskevien rekisteröintivelvollisuuksien mahdollisia vaikutuksia. Sen mukaisesti asetuksen (EY) N:o 1907/2006 12 artiklan 1 kohdan b alakohdassa vahvistetaan lievemmät tietovaatimukset tiettyjen määrältään vähäisten vaiheittain rekisteröitävien aineiden rekisteröinnille edellyttäen, etteivät kyseiset aineet täytä asetuksen (EY) N:o 1907/2006 liitteessä III vahvistettuja perusteita. Tällaiset määrältään vähäiset vaiheittain rekisteröitävät aineet on kyseisen asetuksen 23 artiklan 3 kohdan mukaan rekisteröitävä rekisteröintimääräajan kuluessa, joka päättyi 1 päivänä kesäkuuta 2018. Tämän säännöksen soveltamista olisi kuitenkin jatkettava 1 päivän kesäkuuta 2018 jälkeen toisena toimenpiteenä sellaisten rekisteröijien tasapuolisen kohtelun varmistamiseksi, jotka liittyvät rekisteröintiin tai päivittävät asiakirja-aineistojaan 12 artiklan 1 kohdan b alakohdan mukaisesti.

                     (5)

                     Aineita koskevaan tietojenvaihtoon tarkoitettujen foorumien virallinen toiminta päättyi 1 päivänä kesäkuuta 2018. Kolmantena toimenpiteenä olisi kuitenkin vahvistettava, että rekisteröijien on täytettävä edelleen tietojen yhteiskäyttöä koskevat velvollisuutensa, ja kannustettava rekisteröijiä käyttämään samankaltaisia epävirallisia viestintäfoorumeja, jotta ne voivat täyttää rekisteröintiä ja tietojen yhteiskäyttöä koskevat jatkuvat velvollisuutensa asetuksen (EY) N:o 1907/2006 ja komission täytäntöönpanoasetuksen (EU) N:o 2016/9 (2) mukaisesti.

                     (6)

                     Neljäntenä toimenpiteenä on aiheellista vahvistaa, että mahdollista rekisteröijää, joka on tehnyt vaiheittain rekisteröitävän aineen esirekisteröinnin asetuksen (EY) N:o 1907/2006 28 artiklan mukaisesti, ei vahvistettuun määräpäivään saakka velvoiteta noudattamaan kyseisen asetuksen 26 artiklassa säädettyä selvitysmenettelyä, koska selvitysmenettelyn tavoite on jo täytetty esirekisteröinnillä.

                     (7)

                     On tarpeen varmistaa selvyys tietojen yhteiskäyttöä koskevista riitojenratkaisumenettelyistä. Sen vuoksi asetuksen (EY) N:o 1907/2006 30 artiklassa vahvistettuja tietojen yhteiskäyttöä koskevia sääntöjä olisi sovellettava vahvistettuun määräpäivään saakka. Määräpäivän jälkeen olisi sovellettava ainoastaan kyseisen asetuksen 26 ja 27 artiklassa vahvistettuja tietojen yhteiskäyttöä koskevia sääntöjä.

                     (8)

                     Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Vaiheittain rekisteröitävien aineiden määrien laskeminen
            Asetuksen (EY) N:o 1907/2006 3 artiklan 30 kohdassa säädettyä vaiheittain rekisteröitävien aineiden vuosittaisten määrien erityistä laskentamenetelmää sovelletaan ainoastaan 31 päivään joulukuuta 2019. Saatuaan aineen rekisteröinnin päätökseen rekisteröijän on laskettava oma kyseisen aineen määränsä kalenterivuotta kohden asetuksen (EY) N:o 1907/2006 3 artiklan 30 kohdan mukaisesti.

            2 artikla
            Tiettyjä määrältään vähäisiä vaiheittain rekisteröitäviä aineita koskevat rekisteröintivaatimukset
            Asetuksessa (EY) N:o 1907/2006 säädetyn vaiheittain rekisteröitäviä aineita koskevan siirtymäjärjestelmän voimassaolon päättyminen ei vaikuta kyseisen asetuksen 12 artiklan 1 kohdan b alakohdan sovellettavuuteen.

            3 artikla
            Tietojen yhteiskäyttöä koskevat velvollisuudet rekisteröinnin jälkeen
            Rekisteröityään aineen rekisteröijien, myös niiden, jotka toimittavat tiedot yhteisesti muiden rekisteröijien kanssa, on täytettävä edelleen tietojen yhteiskäyttöä koskevat velvollisuutensa tasapuolisella, avoimella ja syrjimättömällä tavalla asetuksen (EY) N:o 1907/2006 III osaston ja täytäntöönpanoasetuksen (EU) 2016/9 mukaisesti. Rekisteröijät voivat tässä yhteydessä käyttää samankaltaisia epävirallisia viestintäfoorumeja kuin aineita koskevaan tietojenvaihtoon tarkoitetut foorumit, joihin viitataan asetuksen (EY) N:o 1907/2006 29 artiklassa.

            4 artikla
            Selvitysvelvollisuus ja tietojen yhteiskäyttöä koskeva velvollisuus, joita sovelletaan vaiheittain rekisteröitäviin aineisiin

               1.   Jos asetuksen (EY) N:o 1907/2006 30 artiklan mukaisesti käydyissä tietojen yhteiskäyttöä koskevissa neuvotteluissa ei päästä sopimukseen, kyseisen artiklan säännöksiä sovelletaan ainoastaan 31 päivään joulukuuta 2019.

               2.   Asetuksen (EY) N:o 1907/2006 28 artiklan mukaisesti tehdyt esirekisteröinnit eivät ole enää voimassa 31 päivän joulukuuta 2019 jälkeen, ja kaikkiin vaiheittain rekisteröitäviin aineisiin sovelletaan kyseisen päivän jälkeen 26 ja 27 artiklaa.

            5 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä lokakuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 396, 30.12.2006, s. 1.

            (2)  Komission täytäntöönpanoasetus (EU) 2016/9, annettu 5 päivänä tammikuuta 2016, tietojen toimittamisesta yhteisesti ja tietojen yhteiskäytöstä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 mukaisesti (EUVL L 3, 6.1.2016, s. 41).


title: Komission täytäntöönpanoasetus (EU) 2019/1839, annettu 31 päivänä lokakuuta 2019, täytäntöönpanoasetuksen (EU) 2017/1152 muuttamisesta siltä osin kuin on kyse tiettyjen uusien kevyiden hyötyajoneuvojen luokkien WLTP-pohjaisten hiilidioksidipäästöarvojen määrittämisestä ja ilmoittamisesta sekä korrelaatiovälineen syöttötietojen muuttamisesta (ETA:n kannalta merkityksellinen teksti)

text:
                  4.11.2019

                  FI

                  Euroopan unionin virallinen lehti

                  L 282/1

         KOMISSION TÄYTÄNTÖÖNPANOASETUS (EU) 2019/1839,
         annettu 31 päivänä lokakuuta 2019,
         täytäntöönpanoasetuksen (EU) 2017/1152 muuttamisesta siltä osin kuin on kyse tiettyjen uusien kevyiden hyötyajoneuvojen luokkien WLTP-pohjaisten hiilidioksidipäästöarvojen määrittämisestä ja ilmoittamisesta sekä korrelaatiovälineen syöttötietojen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon päästönormien asettamisesta uusille kevyille kuljetusajoneuvoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 11 päivänä toukokuuta 2011 annetun Euroopan parlamentin ja neuvoston asetuksen (EU) N:o 510/2011 (1) ja erityisesti sen 8 artiklan 9 kohdan ensimmäisen alakohdan ja 13 artiklan 6 kohdan kolmannen alakohdan
         sekä katsoo seuraavaa:

                     (1)

                     Kevyitä hyötyajoneuvoja, joille on myönnetty tyyppihyväksyntä Euroopan parlamentin ja neuvoston asetuksen (EY) N:o 595/2009 (2) mukaisesti ja joiden tyyppihyväksyntää on laajennettu mainitun asetuksen 2 artiklan neljännen kohdan nojalla, voidaan saattaa markkinoille vuonna 2020 ja sarjan viimeisinä ajoneuvoina kesäkuuhun 2022 saakka siten, että niiden hiilidioksidipäästöarvot on määritetty uuden eurooppalaisen ajosyklin (NEDC) mukaisesti.

                     (2)

                     Nämä ajoneuvot olisi kuitenkin otettava asianmukaisesti huomioon laskettaessa valmistajiin vuodesta 2021 vuoteen 2024 sovellettavia hiilidioksidipäästötavoitteita ja tarkastettaessa näiden tavoitteiden noudattaminen vuosina 2021 ja 2022 Euroopan parlamentin ja neuvoston asetuksen (EU) 2019/631 (3) liitteessä I olevan B osan 1–5 kohdan mukaisesti.

                     (3)

                     Komission täytäntöönpanoasetuksessa (EU) N:o 2017/1152 (4) vahvistetaan menetelmä, jolla muodostetaan korrelaatio NEDC-pohjaisten hiilidioksidipäästöarvojen ja niiden hiilidioksidipäästöarvojen välille, jotka on määritetty yhdenmukaistetun kevyiden hyötyajoneuvojen kansainvälisen testimenetelmän (WLTP) mukaisesti komission asetuksessa (EU) 2017/1151 (5) vahvistetulla tavalla. Sen vuoksi on aiheellista selventää asetuksessa (EU) 2017/1152, mitä WLTP-pohjaisia hiilidioksidipäästöarvoja olisi sovellettava tähän nimenomaiseen kevyiden hyötyajoneuvojen ryhmään, jotta voidaan varmistaa, että näissä arvoissa otetaan huomioon ne hiilidioksidipäästöarvot, jotka on 1 päivästä tammikuuta 2021 määritettävä tälle ajoneuvoryhmälle komission asetuksen (EU) N:o 582/2011 (6) liitteen VIII mukaisesti.

                     (4)

                     Asetuksessa (EU) 2019/631 säädetään, että EU:n koko ajoneuvokantaa koskevat uusien kevyiden hyötyajoneuvojen hiilidioksidipäästötavoitteet vuosille 2025 ja 2030 lasketaan käyttämällä perusteena vuonna 2020 rekisteröidyistä uusista kevyistä hyötyajoneuvoista asetuksen (EU) 2017/1151 mukaisesti mitattuja hiilidioksidipäästöjä, jäljempänä ’mitatut hiilidioksidipäästöarvot’.

                     (5)

                     Täytäntöönpanoasetuksessa (EU) 2017/1152 vahvistetaan säännöt sille, miten valmistajat laskevat ja ilmoittavat nämä mitatut hiilidioksidipäästöarvot. On kuitenkin tarpeen tarkentaa, miten nämä arvot määritetään etenkin silloin, kun kyse on vain sisäisesti ladattavista hybridisähköajoneuvoista (NOVC-HEV) ja ulkopuolelta ladattavista hybridisähköajoneuvoista (OVC-HEV).

                     (6)

                     Lisäksi olisi selkeytettävä, miten mitatut hiilidioksidipäästöarvot määritetään, kun tyyppihyväksyntää varten tehdään useita hiilidioksidipäästötestejä.

                     (7)

                     NOVC-HEV- ja OVC-HEV-ajoneuvojen hiilidioksidipäästöjä koskeva korrelaatio olisi muodostettava ajoneuvoille tehtävien fyysisten testien eikä korrelaatiovälineellä tehtyjen simulaatioiden perusteella, koska on monimutkaista mukauttaa korrelaatioväline sellaiseksi, että tällainen ajoneuvoteknologia voitaisiin ottaa siinä huomioon. Jotta korrelaatiotulokset voitaisiin todentaa tehokkaasti, komissiolle olisi toimitettava tällaisiin ajoneuvoihin liittyvät tekniset testaustiedot samaan tapaan kuin tavanomaistenkin ajoneuvojen osalta.

                     (8)

                     Sen vuoksi täytäntöönpanoasetusta (EU) 2017/1152 olisi muutettava.

                     (9)

                     Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetus (EU) 2017/1152 seuraavasti:

                        1.

                        Korvataan 3 artiklan 1 kohdan d alakohta seuraavasti:

                                    ”d)

                                    direktiivin 2007/46/EY 27 artiklassa tarkoitettujen sarjan viimeisten ajoneuvojen sekä sellaisten luokan N1 ajoneuvojen, joiden vertailumassa on 2 380–2 610 kg ja joille asetuksen (EY) N:o 595/2009 mukaisesti niiden moottorien osalta myönnettyjä tyyppihyväksyntiä on laajennettu mainitun asetuksen 2 artiklan neljännen kohdan mukaisesti, jäljempänä ’raskaaseen hyötyajoneuvoon perustuvat luokan N1 ajoneuvot’, mitatut NEDC-pohjaiset hiilidioksidipäästöarvot ja jos saatavissa, NEDC-pohjaiset hiilidioksidipäästöarvot.”

                        2.

                        Muutetaan 4 artikla seuraavasti:

                                    a)

                                    Lisätään 1 a kohta seuraavasti:

                                       ”1 a.   Kun kyse on vuonna 2020 rekisteröidyistä raskaaseen hyötyajoneuvoon perustuvista luokan N1 ajoneuvoista, joiden hiilidioksidipäästöarvot on määritetty UNECE-säännön nro 101 mukaisesti, kuten sääntöön viitataan asetuksen (EU) N:o 582/2011 liitteessä VIII, sellaisena kuin asetus oli muutettuna 31 päivänä tammikuuta 2014, sovelletaan seuraavaa:

                                                   a)

                                                   Jos asetuksen (EY) N:o 595/2009 mukaisesti myönnettyä tyyppihyväksyntää on laajennettu 31 päivään joulukuuta 2020 mennessä ja WLTP-hiilidioksidipäästöarvo on määritetty asetuksen (EU) 2017/1151, luettuna yhdessä asetuksen (EU) N:o 582/2011 liitteen VIII kanssa, mukaisesti, on vuonna 2020 rekisteröidylle raskaaseen hyötyajoneuvoon perustuvalle luokan N1 ajoneuvolle osoitettava kyseinen WLTP-hiilidioksidipäästöarvo, jos kyseisen ajoneuvon tyyppi-variantti-versiotunnus on sama kuin se, joka on kirjattu asianomaista tyyppihyväksynnän laajennusta koskevaan tyyppihyväksyntätodistukseen.
                                                   Valmistajan on viimeistään 28 päivänä helmikuuta 2021 toimitettava komissiolle kustakin tämän kohdan soveltamisalaan kuuluvasta ajoneuvosta seuraavat tiedot:

                                                               i)

                                                               ajoneuvon valmistenumero;

                                                               ii)

                                                               tyyppi-variantti-versiotunnus;

                                                               iii)

                                                               typpihyväksyntänumero, myös hyväksynnän laajennuksen numero;

                                                               iv)

                                                               tyyppihyväksyntätodistuksen kopio.

                                                   b)

                                                   Jos asetuksen (EY) N:o 595/2009 mukaista tyyppihyväksyntää ei ole laajennettu 31 päivään joulukuuta 2020 mennessä, on kullekin raskaaseen hyötyajoneuvoon perustuvalle luokan N1 ajoneuvolle osoitettava seuraava WLTP-hiilidioksidipäästöarvo:
                                                   jossa

                                                               NEDCind

                                                               on yksittäisen ajoneuvon mitattu NEDC-hiilidioksidipäästöarvo vuonna 2020;

                                                               NEDC2020

                                                               on valmistajan vuoden 2020 keskimääräiset hiilidioksidipäästöt määritettynä tämän asetuksen mukaisesti ja laskettuna asetuksen (EU) 2019/631 4 artiklan 3 kohdan toisen luetelmakohdan mukaisesti ilman mainitun asetuksen 11 artiklan soveltamisen tuloksena saatuja hiilidioksidisäästöjä

                                                               WLTP2020

                                                               on valmistajan vuoden 2020 keskimääräiset hiilidioksidipäästöt määritettynä asetuksen (EU) 2017/1151 tai tämän kohdan a alakohdan mukaisesti ja laskettuna asetuksen (EU) 2019/631 4 artiklan 3 kohdan toisen luetelmakohdan mukaisesti ilman mainitun asetuksen 11 artiklan soveltamisen tuloksena saatuja hiilidioksidisäästöjä.

                                                         Arvojen NEDC2020 ja WLTP2020 laskemisessa otetaan huomioon vain ne ajoneuvot, joiden WLTP-hiilidioksidipäästöarvo on määritetty asetuksen (EU) 2017/1151 tai tämän kohdan a alakohdan mukaisesti.
                                                   Valmistajan on viimeistään 28 päivänä helmikuuta 2021 toimitettava komissiolle kullekin tämän kohdan soveltamisalaan kuuluvalle ajoneuvolle annettu vaatimustenmukaisuustodistus.
                                                   Jos valmistaja ei toimita a ja b alakohdassa tarkoitettuja tietoja ja asiakirjoja, asianomaisille ajoneuvoille osoitetaan WLTP-hiilidioksidipäästöarvo tämän artiklan 2 kohdan a alakohdan mukaisesti.”

                                    b)

                                    Muutetaan 2 kohta seuraavasti:

                                                i)

                                                Korvataan johdantokappale seuraavasti:
                                                ”Kun kyse on sarjan viimeisistä ajoneuvoista, joita ei ole tyyppihyväksytty komission asetuksen (EU) 2017/1151 mukaisesti mutta jotka rekisteröidään vuonna 2020, osoitetaan kullekin rekisteröidylle ajoneuvolle seuraavat WLTP-hiilidioksidiarvot:”

                                                ii)

                                                Lisätään alakohta seuraavasti:
                                                ”Kun kyse on vuosina 2021 ja 2022 rekisteröidyistä sarjan viimeisistä ajoneuvoista, on kullekin tällaiselle ajoneuvolle osoitettava tämän artiklan 1 a kohdan b alakohdan mukaisesti määritetty WLTP-hiilidioksidipäästöarvo.”

                        3.

                        Muutetaan 6 a artikla seuraavasti:

                                    a)

                                    Korvataan 1 kohdan ensimmäinen alakohta seuraavasti:
                                    ”Valmistajien on laskettava kunkin uuden vuonna 2020 rekisteröidyn kevyen hyötyajoneuvon yhdistetyt tai tapauksen mukaan painotetut yhdistetyt hiilidioksidipäästöarvot, jotka määritetään arvona MCO2
                                       measured, seuraavien mukaisesti:

                                                a)

                                                täyspolttomoottoriajoneuvot:
                                                asetuksen (EU) 2017/1151 liitteen XXI alaliitteessä 7 olevan 3.2.3.2.4 kohdan toisessa alakohdassa esitetty yhtälö, jolla lasketaan arvo MCO2-ind ja jossa tekijät MCO2-H ja MCO2-L korvataan asianomaisen interpolointiperheen osalta arvoilla MCO2,C,5 (yhdistetyt), jotka saadaan asetuksen (EU) 2017/1151 liitteen I lisäyksessä 4 olevan mallin mukaisen EY-tyyppihyväksyntätodistuksen kohdista 2.5.1.1.3 (ajoneuvo H) ja 2.5.1.2.3 (ajoneuvo L);

                                                b)

                                                vain sisäisesti ladattavat hybridisähköajoneuvot (NOVC-HEV):
                                                yhtälö MCO2-measured = MCO2-L,C,5 + Kind x (MCO2-H,C,5 – MCO2-L,C,5)
                                                jossa

                                                            MCO2-L,C,5

                                                            on asianomaista interpolointiperhettä koskeva arvo MCO2,C,5 (yhdistetyt), joka saadaan asetuksen (EU) 2017/1151 liitteen I lisäyksessä 4 olevan mallin mukaisen EY-tyyppihyväksyntätodistuksen kohdasta 2.5.1.1.3;

                                                            Kind

                                                            on tarkasteltavan yksittäisen ajoneuvon interpolointikerroin sovellettavassa WLTP-testisyklissä asetuksen (EU) 2017/1151 liitteen XXI alaliitteessä 8 olevassa 4.5.3 kohdassa täsmennetyn mukaisesti;

                                                            MCO2-H,C,5

                                                            on asianomaista interpolointiperhettä koskeva arvo MCO2,C,5 (yhdistetyt), joka saadaan asetuksen (EU) 2017/1151 liitteen I lisäyksessä 4 olevan mallin mukaisen EY-tyyppihyväksyntätodistuksen kohdasta 2.5.1.1.3;

                                                c)

                                                ulkopuolelta ladattavat hybridisähköajoneuvot (OVC-HEV):
                                                yhtälö MCO2-measured = MCO2-L,C,5 + Kind x (MCO2-H,C,5 – MCO2-L,C,5)
                                                jossa

                                                            MCO2-L,C,5, MCO2-H,C,5

                                                            määritetään asianomaisen interpolointiperheen osalta asetuksen (EU) 2017/1151 liitteen XXI alaliitteessä 8 olevassa 4.1.3.1 kohdassa esitetyllä kaavalla, jossa tekijä Mi,CDj korvataan arvolla MCO2,CD (yhdistetyt), joka saadaan EY-tyyppihyväksyntätodistuksen kohdasta 2.5.3.2 tapauksen mukaan ajoneuvolle H tai L, ja jossa tekijä Mi,CS korvataan arvolla MCO2,C,5 (yhdistetyt), joka saadaan EY-tyyppihyväksyntätodistuksen kohdasta 2.5.3.1 tapauksen mukaan ajoneuvolle H, L, tai M;

                                                            Kind

                                                            on tarkasteltavan yksittäisen ajoneuvon interpolointikerroin sovellettavassa WLTP-testisyklissä asetuksen (EU) 2017/1151 liitteen XXI alaliitteessä 8 olevassa 4.5.3 kohdassa määritellyn mukaisesti.”

                                    b)

                                    Lisätään 1 a kohta seuraavasti:

                                       ”1 a.   Jos EY-tyyppihyväksyntätodistuksen kohtaan 2.5.1.1.3, 2.5.1.2.3, 2.5.3.1 tai 2.5.3.2 on kirjattu useampia kuin yksi mittaus, määritetään 1 kohdassa tarkoitettu arvo MCO2,C,5 tai MCO2,CD tämän säännöksen soveltamiseksi seuraavasti:

                                                   a)

                                                   kun mittauksia on yksi: testiä 1 varten kirjattu yhdistetty arvo;

                                                   b)

                                                   kun mittauksia on kaksi: testejä 1 ja 2 varten kirjattujen kahden yhdistetyn arvon keskiarvo;

                                                   c)

                                                   kun mittauksia on kolme: testejä 1, 2 ja 3 varten kirjattujen kolmen yhdistetyn arvon keskiarvo.”

                        4.

                        Muutetaan liite I seuraavasti:

                                    a)

                                    korvataan 2.1 kohdan toisen kappaleen viimeinen virke seuraavasti:
                                    ”Kun kyse on vain sisäisesti ladattavista hybridisähköajoneuvoista (NOVC-HEV) ja ulkopuolelta ladattavista hybridiajoneuvoista (OVC-HEV), määritetään 3 jaksoa sovellettaessa vertailuarvoina käytettävät NEDC-hiilidioksidipäästöarvot korrelaatiovälineellä tehtävien simulaatioiden asemesta ajoneuvolle tehtävillä fyysisillä testeillä. Fyysiset mittaukset on tehtävä tässä liitteessä vahvistettujen, ajoneuvoille tehtäviä fyysisiä testejä koskevien säännösten mukaisesti. Ajoneuvoille tehtävien fyysisten testien syöttötiedot on määritettävä ja toimitettava tyyppihyväksyntäviranomaiselle tai tapauksen mukaan tutkimuslaitokselle 2.4 kohdan mukaisesti.”

                                    b)

                                    Korvataan 2.2 a kohdan a alakohta seuraavasti:
                                    ”a) Asetuksen (EU) 2017/1151 liitteen XXI alaliitteen 6 lisäyksen 2 ja alaliitteen 8 lisäyksen 2 mukaista WLTP-testeissä saatujen hiilidioksidipäästöjen massaa koskevien tulosten korjausta on sovellettava kaikkiin tällaisiin testituloksiin sen estämättä, mitä mainitun asetuksen liitteen XXI alaliitteen 6 lisäyksessä 2 olevan 3.4.4 kohdan a alakohdassa ja liitteen XXI alaliitteen 8 lisäyksessä 2 olevan 1.1.4 kohdan a alakohdassa säädetään.”

                                    c)

                                    Muutetaan 2.4 kohdassa oleva taulukko 1 seuraavasti:

                                                i)

                                                Korvataan kohdan 24 toisessa sarakkeessa ”Korrelaatiovälineen syöttöparametrit” oleva teksti ilmaisulla ”Käyttöakun kapasiteetti”.

                                                ii)

                                                Korvataan 38–41 kohta seuraavasti:

                                                            ”38

                                                            WLTP:n mukainen CO2-arvo, vaihe 1 (varausta ylläpitävä arvo NOVC- ja OVC-HEV-ajoneuvojen tapauksessa)

                                                            g CO2/km

                                                            Asetuksen (EU) 2017/1151 liitteen I lisäyksessä 8 a oleva
                                                            2.1.1.2.1 kohta

                                                               Hidas vaihe, korjaamaton mitattu arvo MCO2,p,1

                                                            39

                                                            WLTP:n mukainen CO2-arvo, vaihe 2 (varausta ylläpitävä arvo NOVC- ja OVC-HEV-ajoneuvojen tapauksessa)

                                                            g CO2/km

                                                            Sama kuin edellä.

                                                               Keskinopea vaihe, korjaamaton mitattu arvo MCO2,p,1

                                                            40

                                                            WLTP:n mukainen CO2-arvo, vaihe 3 (varausta ylläpitävä arvo NOVC- ja OVC-HEV-ajoneuvojen tapauksessa)

                                                            g CO2/km

                                                            Sama kuin edellä.

                                                               Nopea vaihe, korjaamaton mitattu arvo MCO2,p,1

                                                            41

                                                            WLTP:n mukainen CO2-arvo, vaihe 4 (varausta ylläpitävä arvo NOVC- ja OVC-HEV-ajoneuvojen tapauksessa)

                                                            g CO2/km

                                                            Sama kuin edellä.

                                                               Moottoritievaihe, korjaamaton mitattu arvo MCO2,p,1”

                                                iii)

                                                Korvataan kohdan 60 toisessa sarakkeessa ”Korrelaatiovälineen syöttöparametrit” oleva teksti ilmaisulla ”WLTP – generaattorin virta (tasavirtamuunnin – pienjännitepuoli – NOVC- ja OVC-HEV-ajoneuvojen tapauksessa)”.

                                                iv)

                                                Korvataan kohdan 61 toisessa sarakkeessa ”Korrelaatiovälineen syöttöparametrit” oleva teksti ilmaisulla ”Käyttöakun virta”.

                                                v)

                                                Poistetaan kohta 75.

                                                vi)

                                                Korvataan kohta 77 seuraavasti:

                                                            ”77

                                                            Ajoneuvon H ja/tai L WLTP-pohjainen mitattu ja korjattu CO2-arvo (varausta ylläpitävä arvo NOVC- ja OVC-HEV-ajoneuvojen tapauksessa)

                                                            g/km

                                                            Asetuksen (EU) 2017/1151 liitteen I lisäyksessä 8 a oleva 2.1.1.2.1 kohta

                                                               Ajoneuvojen H ja L yhdistetyt mitatut CO2-päästöt kaikkien sovellettavien korjausten jälkeen, MCO2,C,5
                                                               . Jos WLTP-testejä on tehty 2 tai 3, ilmoitetaan kaikki mitatut tulokset (lukuun ottamatta NOVC- ja OVC-HEV-ajoneuvoja, joista ilmoitetaan vain lopullinen tyyppihyväksyntäarvo).”

                                                vii)

                                                Lisätään kohdat 79–101 seuraavasti:

                                                            ”79

                                                            WLTP-pohjaiset varausta purkavien testien CO2-arvot (yhdistetyt)

                                                            g CO2/km

                                                            Asetuksen (EU) 2017/1151 liitteen I lisäyksessä 4 oleva 2.5.3.2 kohta

                                                               Yhdistetyt varausta purkavien testien CO2-päästöjen massa-arvot MCO2,CD (2 ja 3 testin tapauksessa keskiarvot) tyyppi I -testissä laskettuna asetuksen (EU) 2017/1151 liitteen XXI alaliitteessä 8 olevan 4.1.2 kohdan mukaisesti (ainoastaan OVC-HEV-ajoneuvot)

                                                            80

                                                            WLTP-pohjaiset käyttötekijäpainotetut CO2-päästöt (mitatut)

                                                            g CO2/km

                                                            Laskettuna asetuksen (EU) 2017/1151 liitteen XXI alaliitteessä 8 olevan 4.1.3.1 kohdan mukaisesti

                                                               Lasketut painotetut yhdistetyt tulokset (mitatut) tämän asetuksen 7 a artiklan 1 kohdan c alakohdan mukaisesti (ainoastaan OVC-HEV-ajoneuvot)

                                                            81

                                                            WLTP-pohjaiset käyttötekijäpainotetut CO2-päästöt (ilmoitetut)

                                                            g CO2/km

                                                            EY-tyyppihyväksyntätodistuksen kohta 2.5.3.3

                                                               Lasketut painotetut yhdistetyt tulokset (ilmoitetut) EY-tyyppihyväksyntätodistuksen kohdasta 2.5.3.3 (ainoastaan OVC-HEV-ajoneuvot)

                                                            82

                                                            WLTP-pohjainen vastaava sähkökäyttöinen toimintasäde (EAER), yhdistetty

                                                            km

                                                            EY-tyyppihyväksyntätodistuksen kohta 2.5.3.7.2 (EAER)

                                                               Vastaava sähkökäyttöinen toimintasäde (EAER) (ainoastaan OVC-HEV-ajoneuvot)

                                                            83

                                                            Siirtymäsyklin indeksinumero

                                                            –

                                                            Asetuksen (EU) 2017/1151 liitteen I lisäyksessä 8 a oleva 2.1.1.4.1.4 kohta

                                                               OVC-HEV-ajoneuvojen tapauksessa ilmoitetaan siirtymäsyklin indeksinumero

                                                            84

                                                            Kunkin varausta purkavan testin suhteellinen sähköenergianmuutos REECi

                                                            –

                                                            Laskettuna asetuksen (EU) 2017/1151 liitteen XXI alaliitteessä 8 olevan 3.2.4.5.2 kohdan mukaisesti

                                                               Ilmoitetaan kunkin varausta purkavan testin REECi-arvo

                                                            85

                                                            NEDC-pohjainen varausta ylläpitävän testin CO2-päästö (ilmoitettu, olosuhteet B)

                                                            g CO2/km

                                                            Ilmoituslomake (asetuksen (EU) 2017/1151 liitteen I lisäys 3)
                                                            (NOVC-HEV-ajoneuvot, kohta 3.5.7.2.1, OVC-HEV-ajoneuvot, kohta 3.5.7.2.2)

                                                               Alkuperäisen laitevalmistajan ilmoitus

                                                               NOVC-HEV-ajoneuvot: ilmoitettu yhdistetty NEDC-pohjainen CO2-arvo; OVC-HEV-ajoneuvot: ilmoitettu yhdistetty varausta ylläpitävän testin CO2-päästöjen massa (NEDC, olosuhteet B).

                                                            86

                                                            NEDC-pohjainen varausta purkavan testin CO2-päästö (ilmoitettu, olosuhteet A)

                                                            g CO2/km

                                                            Ilmoituslomake (asetuksen (EU) 2017/1151 liitteen I lisäyksessä 3 oleva 3.5.7.2.3 kohta)

                                                               Yhdistetyt varausta purkavan testin CO2-päästöt, alkuperäisen laitevalmistajan ilmoittamat (ainoastaan OVC-HEV-ajoneuvot)

                                                            87

                                                            NEDC-pohjaiset painotetut yhdistetyt CO2-päästöt (ilmoitetut)

                                                            g CO2/km

                                                            Alkuperäisen laitevalmistajan ilmoitus

                                                               Alkuperäisen laitevalmistajan ilmoitus (ainoastaan OVC-HEV-ajoneuvot)

                                                            88

                                                            OVC-HEV-ajoneuvon NEDC-pohjainen sähkökäyttöinen toimintasäde (ilmoitettu)

                                                            km

                                                            Alkuperäisen laitevalmistajan ilmoitus

                                                               Alkuperäisen laitevalmistajan ilmoitus (ainoastaan OVC-HEV-ajoneuvot)

                                                            89

                                                            Latausta ylläpitävää tilaa koskeva KCO2-korjauskerroin

                                                            (g/km) / (Wh/km)

                                                            Asetuksen (EU) 2017/1151 liitteen XXI alaliitteen 8 lisäyksessä 2 oleva 2.3.2 kohta

                                                               NOVC- ja OVC-HEV-ajoneuvojen CO2-päästöjen massaan sovellettava RCB-korjauskerroin

                                                            90

                                                            Hybridiajoneuvon konfiguraatio (P0, P1, P2, planetaarinen P2, P3 tai P4)***

                                                            –

                                                               Onko ajoneuvossa sähkökone, jota käytetään ajoneuvon käyttövoiman ja sähköenergian tuottamiseen konfiguraatiossa P0, P1, P2, planetaarinen P2, P3 tai P4 tai niiden yhdistelmässä?

                                                               Alkuperäisen laitevalmistajan ilmoitus

                                                            91

                                                            Kunkin sähkökoneen suurin antoteho (P0, P1, P2, planetaarinen P2, P3 tai P4)***

                                                            kW

                                                            Asetuksen (EU) 2017/1151 liitteen I lisäyksessä 3 oleva 3.3.1.1.1 kohta

                                                               Alkuperäisen laitevalmistajan ilmoitus

                                                            92

                                                            Kunkin sähkökoneen suurin vääntömomentti (P0, P1, P2, planetaarinen P2, P3 tai P4)***

                                                            Nm

                                                               Alkuperäisen laitevalmistajan ilmoitus

                                                            93

                                                            Kunkin sähkökoneen osalta sähkökoneen pyörimisnopeuden ja vertailupyörimisnopeuden suhde (P0, P1, P2, planetaarinen P2, P3 tai P4)***

                                                            –

                                                               Alkuperäisen laitevalmistajan ilmoitus

                                                            94

                                                            Ajo-REESS-järjestelmän kapasiteetti

                                                            Ah

                                                            Asetuksen (EU) 2017/1151 liitteen I lisäyksessä 3 oleva 3.3.2.3 kohta

                                                               Alkuperäisen laitevalmistajan ilmoitus

                                                            95

                                                            Ajo-REESS-järjestelmän virta

                                                            A

                                                            Asetuksen (EU) 2017/1151 liitteen XXI alaliitteen 8 lisäys 3

                                                               Testeissä käytetyt 20 Hz:n aikasarja-arvot muunnettuna 1 Hz:n taajuudelle

                                                            96

                                                            Ajo-REESS-järjestelmän teknologian tyyppi

                                                            –

                                                            Asetuksen (EU) 2017/1151 liitteen I lisäyksessä 8 a oleva 1.1.10 kohta

                                                               Alkuperäisen laitevalmistajan ilmoitus

                                                            97

                                                            Ajo-REESS-järjestelmän alkulataustila

                                                            %

                                                               Alkuperäisen laitevalmistajan ilmoitus

                                                            98

                                                            REESS-järjestelmän kennojen lukumäärä

                                                            Asetuksen (EU) 2017/1151 liitteen I lisäyksessä 3 oleva 3.3.2.1 kohta

                                                               Alkuperäisen laitevalmistajan ilmoitus

                                                            99

                                                            Ajo-REESS-järjestelmän jännite, nimellisarvo/aikasarja-arvo

                                                            V

                                                            Asetuksen (EU) 2017/1151 liitteen XXI alaliitteen 8 lisäys 3

                                                               Testissä käytetty nimellis- tai aikasarja-arvo (vähintään 20 Hz)

                                                            100

                                                            Moottorin joutokäyntirullaustoiminto

                                                            –

                                                            Kyllä/ei

                                                               Onko ajoneuvossa joutokäyntirullaustoiminto (moottori voi käydä ajoneuvon rullatessa joutokäynnillä polttoaineen säästämiseksi)?

                                                            101

                                                            Moottorin sammutus rullauksen aikana

                                                            -

                                                            Kyllä/ei

                                                               Onko ajoneuvossa toiminto, joka sammuttaa moottorin rullauksen ajaksi (moottori voi sammua ajoneuvon rullatessa polttoaineen säästämiseksi)?

                                    d)

                                    Lisätään 4.2.1.4.2 kohdan toiseen kappaleeseen virke seuraavasti:
                                    ”Kun kyse on d alakohdassa tarkoitetusta tapauksesta, jossa ajovastusmatriisiperheen ajovastuskertoimet on määritetty 2.3.8.2.1 kohdan a alakohdan mukaisesti, yksittäisen ajoneuvon ajovastuskertoimet voidaan määrittää 4.2.1.5 kohdan toisessa alakohdassa esitettyjen kaavojen mukaisesti.”

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Asetuksen 1 artiklan 4 kohdan c alakohtaa sovelletaan 1 päivästä tammikuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 31 päivänä lokakuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 145, 31.5.2011, s. 1.

            (2)  Euroopan parlamentin ja neuvoston asetus (EY) N:o 595/2009, annettu 18 päivänä kesäkuuta 2009, moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) ja ajoneuvojen korjaamiseen ja huoltamiseen tarvittavien tietojen saatavuudesta ja asetuksen (EY) N:o 715/2007 ja direktiivin 2007/46/EY muuttamisesta sekä direktiivien 80/1269/ETY, 2005/55/EY ja 2005/78/EY kumoamisesta (EUVL L 188, 18.7.2009, s. 1).

            (3)  Euroopan parlamentin ja neuvoston asetus (EU) 2019/631, annettu 17 päivänä huhtikuuta 2019, hiilidioksidipäästönormien asettamisesta uusille henkilöautoille ja uusille kevyille hyötyajoneuvoille ja asetusten (EY) N:o 443/2009 ja (EU) N:o 510/2011 kumoamisesta (EUVL L 111, 25.4.2019, s. 13).

            (4)  Komission täytäntöönpanoasetus (EU) 2017/1152, annettu 2 päivänä kesäkuuta 2017, menetelmän vahvistamisesta sääntömääräisen testausmenettelyn muuttumisen huomioon ottamiseksi tarvittavien korrelaatioparametrien määrittämiseksi kevyiden hyötyajoneuvojen osalta ja täytäntöönpanoasetuksen (EU) N:o 293/2012 muuttamisesta (EUVL L 175, 7.7.2017, s. 644).

            (5)  Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja asetuksen (EY) N:o 692/2008 kumoamisesta (EUVL L 175, 7.7.2017, s. 1–643).

            (6)  Komission asetus (EU) N:o 582/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 595/2009 täytäntöönpanosta ja muuttamisesta raskaiden hyötyajoneuvojen päästöjen osalta (Euro VI) sekä Euroopan parlamentin ja neuvoston direktiivin 2007/46/EY liitteiden I ja III muuttamisesta (EUVL L 167, 25.6.2011, s. 1).

            (***)  P0: Sähkökone on kytketty moottorin käyttöhihnaan, joten sen vertailunopeus on moottorin pyörimisnopeus.
         P1: Sähkökone on kytketty moottorin kampiakseliin, joten sen vertailunopeus on moottorin pyörimisnopeus.
         P2: Sähkökone on asennettu heti vaihteiston etupuolelle (vaihdelaatikko tai portaattomasti säätyvä vaihteisto), joten sen vertailunopeus on vaihteiston käyttönopeus.
         Planetaarinen P2: Sähkökone on kytketty sellaiseen planeettapyörästön pyörään, jota ei ole kytketty polttomoottorin tai vetopyörästön puolelle; tästä puolesta käytetään tässä nimitystä planeettapuoli. Ilmoitettava nopeussuhde on tässä tapauksessa sähkökoneen pyörimisnopeuden ja planeettapuolen pyörimisnopeuden (vertailunopeus) suhde, joka edustaa nopeutta lisäävää/vähentävää alennusvaihteen vaikutusta.
         P3: Sähkökone sijaitsee välittömästi ennen vetävän akselin vetopyörästöä, joten sen vertailunopeutena on vetopyörästön käyttöpyörimisnopeus (koskee myös sähkökoneita, jotka on asennettu planeettapyörästön vaihteeseen vetopyörästön puolelle). Ajoneuvossa voi olla enintään kaksi konfiguraation P3 konetta (yksi etuakselilla (P3a) ja yksi taka-akselilla (P3b)).
         P4: Sähkökone on sijoitettu vetopyörästön jälkeen, joten sen vertailunopeus on pyörän pyörimisnopeus. Ajoneuvossa voi olla enintään neljä konfiguraation P4 moottoria (yksi kutakin pyörää kohti, jolloin P4a tarkoittaa etu- ja P4b takapyöriä).
         Näistä syöttötiedoista on annettava tarkemmat tiedot korrelaatiovälineen syöttötietolomakkeessa.”